Keselamatan Makanan Ubah Suai Genetik: Cabaran Kepada Kesihatan Awam Zuraida Ab Rahman Pusat Penyelidikan Bioteknologi dan Nanoteknologi, Institut Penyelidikan dan Kemajuan Pertanian Malaysia (MARDI), Ibu Pejabat MARDI, 43400, Serdang, Selangor. Abstrak Tumbuhan terubah suai genetik (genetically modified) (GM) telah menarik banyak perhatian media pada tahun-tahun kebelakangan ini dan persoalan berkenaan ini terus menjadi isu sehingga kini. Orang awam masih tidak menyedari tentang apa sebenarnya yang dimaksudkan dengan teknologi GM, kelebihan dan kekurangan yang ditawarkan hasil dari penggunaan teknologi GM, terutamanya berkaitan dengan pelbagai aplikasi yang boleh digunakan bagi manfaat bersama. Bermula daripada tanaman GM generasi pertama, dua kebimbangan utama dan telah menjadi isu ialah risiko kepada alam sekitar dan risiko kepada kesihatan manusia. Memandangkan tumbuhan GM secara beransur- ansur telah diperkenalkan ke dalam Kesatuan Eropah, terdapat kemungkinan ianya akan meningkatkan kebimbangan orang ramai mengenai isu-isu kesihatan yang berpotensi. Walaupun kini menjadi hal kebiasaan bagi akhbar untuk mengamalkan 'kempen kesihatan', atau 'bahaya GM', namun maklumat yang mereka terbitkan sering menjadi keraguan dan tidak mewakili bukti saintifik yang sedia ada. Perlu golongan profesional harus menyedari kesahihan yang bersangkutan dengan makluma-maklumat berkaitan dengan teknologi dan produk yang berasaskan GM. Pengeluaran produk GM dikawal ketat oleh beberapa badan kerajaan di Malaysia. Pihak berkuasa Jabatan Biokeselamatan akan memperincikan permohonan dan keperluan untuk penilaian risiko penuh terhadap tumbuhan GM dan makanan yang diperoleh daripada hasilan teknologi GM. Selain ianya perlu menjalani ujian keselamatan, data saintifik tentang ketoksikan perlu dikeluarkan sebelum sesuatu produk GM itu dikomersilkan. Makanan yang diperoleh daripada tanaman GM telah digunakan oleh ramai pengguna di seluruh dunia selama lebih daripada 20 tahun, tanpa dilaporkan kesan buruk atau kes-kes undang-undang yang berkaitan dengan kesihatan manusia. Tidak hairan jika penggunaan teknologi ini terus dikritik walaupun umum mengetahui produk GM tidak boleh memberi kesan kepada kesihatan manusia secara langsung, sebagai contoh peningkatan pengeluaran dan ubatan berasaskan protin rekombinan yang telah berada dipasaran bertahun yang lepas. Teknologi GM juga berpotensi tinggi meningkatkan produktiviti dengan menyediakan tanaman komersial yang berdaya tahan terhadap serangga perosak, toleran kepada perubahan cuaca dan boleh mengurangkan kebergantungan kepada input kimia. Ia telah dibuktikan dengan banyak sumbangan melalui pengkomersialan beberapa jenis tanaman terubahsuai genetik dengan kadar keluasan penanaman yang semakin meningkat saban tahun, menjadikan ianya teknologi tanaman yang mendapat kadar penerimaan terpantas (rapid adoption) dalam sejarah pertanian moden. Di Malaysia, 1
beberapa isu dan cabaran berkaitan teknologi GM perlu ditangani supaya teknologi ini dapat dimanfaat dan diterima pakai oleh masyarakat seterusnya mampu menjadi penyelesaian alternatif kepada isu sekuriti makanan dan kesihatan secara global. Pengenalan Organisma terubah suai genetik (Genetically modified organism) (GMO) adalah organisma yang telah melalui proses perubahan genetik melalui teknik kejuruteraan genetik. Sesuatu organisma u dikategorikan sebagai GMO apabila ia mempunyai gabungan bahan genetik baru atau genetik yang diubahsuai yang diperolehi melalui penggunaan bioteknologi moden. Proses ini boleh digunakan untuk menghasilkan pelbagai jenis makanan dan tanaman dan ia juga boleh digunakan untuk penyelidikan saintifik bukan makanan. Penghasilan GMO perlu melalui protokol biokeselamatan, yang mana protokol ini perlu mengikut Cartagena Protokol yang mengawal pengeluaran produk antarabangsa GMO. Makanan yang diubahsuai secara genetik adalah makanan yang berasal dari organisma yang bahan genetiknya (DNA) diubah suai dengan cara yang tidak berlaku secara semulajadi, contohnya melalui pengenalan gen dari organisma yang berbeza. Makanan GM yang sedia ada sekarang kebanyakannya berasal dari tumbuh-tumbuhan (WHO, 2013). Aktiviti bagi penghasilan produk GMO perlu dijalankan di makmal atau di ladang tertutup sebelum ianya di keluarkan secara besr-besaran di ladang terbuka dibawah kawalan Jabatan Biokeselamatan. Dari kajian yang dijalankan di kawasan Lembah Klang, Malaysia, terdapat pandangan yang berbeza terhadap penerimaan produk hasil GM. Masyarakat Islam berpendapat bahawa penghasilan produk atau aplikasi bioteknologi moden samada dalam bidang pertanian, perubatan dan perindustrian mampu untuk meningkatkan ekonomi negara (Latifah, 2007). Namun, proses ini mestilah mengikut landasan agama yang betul. Di pihak media pula, mereka merasakan bahawa penghasilan produk GM boleh memberi faedah dan risiko yang sederhana. Di Malaysia, aktiviti penyelidikan yang melibatkan GM perlu mematuhi akta dan garis panduan tertentu, di antaranya ialah Akta Bio-keselamatan 2007 dan Cartagena Protocol. Segala aktiviti yang melibatkan GM adalah dikawal ketat oleh undang Malaysia di bawah Akta Biokeselamatan dan Peraturan-Peraturan Biokeselamatan (2010). Beberapa buah negara yang menerima produk GM dan membenarkan penanaman tanaman GM tetapi mengenakan peraturan-peraturan ketat mengikut undang-undang dan akta biokeselamatan negara masing-masing (Dibden et al. 2013). Akta ini ditubuhkan bagi memastikan bahawa semua aktiviti yang melibatkan penggunaan organisma diubahsuai secara genetik (termasuk pengimportan, pengeluaran, pelepasan dan pengedaran) hendaklah dilaksanakan mengikut prosedur yang dibenarkan. Ia bagi memastikan bahawa organisma diubah suai secara genetik adalah sesuai dan tidak membahayakan kepada alam sekitar. Dasar Pertanian Negara Malaysia menggalakkan penggunaan 2
teknologi termasuk teknologi GM yang dapat membantu petani menghasilkan makanan yang lebih mampan dalam keadaan sumber yang semakin berkurangan. Bagaimana GMO memberi manfaat kepada dunia Menjelang tahun 2020, petani dan peladang di seluruh dunia dijangka terpaksa menghasilkan bekalan makanan sebanyak 40% lebih tinggi daripada kadar pengeluaran sekarang untuk menampung keperluan makanan semasa (Tonukari & Omotor, 2010). Oleh itu, semua strategi untuk menangani isu ini haruslah difokuskan kepada meningkatkan produktiviti pengeluaran makanan terutama di negara-negara membangun, bertujuan untuk mengurangkan kadar kemiskinan serta mampu menambahbaik hasil dan kualiti tanaman dalam jangkamasa panjang untuk menampung permintaan populasi dunia yang semakin meningkat (Christou & Twyman, 2004). Oleh itu teknologi GM dilihat sebagai satu alternatif untuk menangani segala permasalahan diatas. Nilai pasaran produk GM pada tahun 2014 dianggarkan berada pada paras USD15.7 bilion (Cropnosis, 2014). Analisis yang dibuat secara global semenjak 20 tahun kebelakangan ini memperkukuhkan lagi potensi dan sumbangan teknologi ini kepada masyarakat dunia. Penanaman tanaman GM telah mengalami pertumbuhan setiap tahun sejak tahun 1996. Pada tahun 2018, rekod 191.7 juta hektar tanaman GM telah ditanam dan dianggarkan 12% daripada tanah pertanian dunia. Pertumbuhan tanaman GM adalah segmen yang paling pesat di dalam pertanian. Walaupun kebanyakan tanaman ini digunakan untuk makanan ternakan dan biofuel, sebahagian besarnya juga menghasilkan makanan diproses yang dijual di Amerika dan Asia. Kos, keuntungan, dan hasil tanaman adalah faktor kepada penggerak yang berterusan didalam industri yang melibatkan tanaman GM. Makanan GMO pertama adalah Flavr-Savr Tomato, dapat mengurangkan 20% kos untuk menghasilkan produk tomato di dalam tin. Hasil kajian menunjukkan penghasilan produk ini telah memberi manfaat ekonomi kepada petani yang menanam tanaman GMO. Di dalam industri perikanan, pengeluran ikan salmon oleh AquaBounty menunjukkan kadar pertumbuhan ikan GM yang pantas telah membantu dalam pengeluaran ikan yang lebih murah. Ia merupakan produk GM yang telah diluluskan untuk dijual sebagai makanan di pasaran. Teknologi GM juga berkesan dalam mengurangkan kos malah ia memberikan manfaat kewangan kepada perniagaan dan pengguna. Syarikat pertanian besar yang menghasilkan tanaman GM seperti Monsanto, DuPont, dan Syngenta menjana keuntungan besar. Namun begitu ia juga memberi peluang untuk syarikat-syarikat kecil bioteknologi untuk membangun seperti AquaBounty dan Arctic Apples. Tanaman GM terpilih telah berjaya menyumbang kepada peningkatan pengeluaran makanan, memperbaiki dan menstabilkan tahap ketersediaan (availability) makanan secara global. Ini kerana ia 3
berpotensi mengeluarkan hasil yang lebih tinggi dan efisien serta berdaya-tahan terhadap racun rumpai atau serangan perosak. Secara tidak langsung ia memberi kesan kepada peningkatan keselamatan dan kualiti makanan serta membekalkan produk makanan yang selamat. Produk yang dihasilkan melalui teknologi GM perlu melalui proses kawalan dan saringan yang ketat sebelum ianya boleh digunapakai atau dikomersialkan. Dengan teknologi GM, beras 'Golden Rice' yang tinggi kandungan mikronutrien seperti pro-vitamin A juga berjaya dihasilkan. Ini membantu mengurangkan kesan kekurangan nutrien yang penting terutama di kalangan masyarakat di negara membangun yang tinggi kadar kemiskinannya. Teknologi GM telah terbukti memberikan banyak manfaat terutama daripada aspek pertanian, sosio ekonomi dan alam sekitar. Tanaman GM yang yang pertama dikomersialkan (tomato) adalah pada tahun 1994, tetapi dalam tahun 1996 mencatatkan penanaman tanaman GM yang paling signifikan iaitu meliputi kawasan seluas 1.66 juta hektar (Brookes & Barfoot, 2014) dan jumlah keluasan kawasan penanaman ini semakin meningkat secara drastik sehingga kini. Tanaman GM yang berdaya tahan tinggi kepada serangan perosak contohnya, akan mengurangkan kadar penggunaan racun serangga. Ini secara tidak langsung memberi impak yang signifikan kepada taraf hidup petani dan penghasila produk tanaman yang selamat dan berkualiti. Laporan ISAAA (ISAAA Brief, 2014) menyatakan aplikasi teknologi GM telah berjaya mengurangkan penggunaan racun perosak kimia sebanyak 37% dan berjaya meningkatkan hasil tanaman sebanyak 22%. Keuntungan yang dapat dinikmati oleh petani dan peladang juga meningkat sehingga mencecah 68%. Ini disokong lagi dengan data yang menunjukkan bahawa teknologi ini berjaya mengurangkan pengeluaran CO2 sebanyak 28 bilion kg pada tahun 2013, memulihara biodiversiti dengan menyelamatkan penerokaan kawasan pertanian baru sebanyak 132 juta hektar dan membantu dalam membasmi kemiskinan di kalangan lebih dari 16 juta orang petani yang kebanyakannya adalah dari negara-negara miskin. Kebanyakan daripada tanaman GM yang telah dikomersialkan di seluruh dunia adalah tanaman yang berdaya tahan terhadap racun rumpai dan rintang terhadap serangan perosak. Setakat tahun 2014, 12 jenis tanaman GM telah berjaya dikomersialkan. Antara tanaman utama ialah kacang soya, jagung, kapas dan kanola. Tanaman kapas GM yang rintang terhadap serangan serangga (Bt) merupakan antara generasi pertama hasil teknologi GM yang telah dikomersialkan dan ianya telah diterima pakai di negara-negara seperti India, China dan Afrika Selatan (Qaim, 2010). Di India contohnya, pengeluaran per hektar tanaman kapas GM didapati lebih tinggi berbanding tanaman kapas secara konvensional, sekaligus mampu meningkatkan pendapatan petani-petani di India sebanyak 50% disebabkan berkurangnya serangan serangga perosak (Juma, 2014). Kajian yang dijalankan juga mendapati bahawa purata penggunaan racun serangga di kawasan penanaman kapas ini berkurang sebanyak 40% (Subramaniam et al. 2010). Kacang soya yang berdaya tahan terhadap racun rumpai dan serangan perosak juga telah ditanam di 11 negara termasuk Amerika Syarikat (33 juta hektar), 4
Brazil (29 juta hektar) dan Argentina (21 juta hektar). Keluasan penanaman kacang soya ini meliputi 50% daripada keseluruhan kawasan tanaman transgenik di dunia, dikuti oleh jagung (32%), kapas (15%) dan kanola (5%). Dianggarkan daripada tahun 1996 sehingga 2013, pendapatan petani hasil penanaman kacang soya GM ini meningkat kepada US41.7 bilion, sementara penggunaan racun rumpai pula berjaya dikurangkan sebanyak 2.3 juta kg (Brookes & Barfoot, 2014). Dalam tahun 2012, dianggarkan 38% daripada pendapatan perladangan hasil tanaman GM kacang soya yang berdaya tahan terhadap racun rumpai adalah disebabkan oleh peningkatan hasil (yield gain) dan 62% lagi adalah disebabkan oleh pengurangan kos perladangan (Brookes & Barfoot, 2014). Adakah GMO toksik dan i memberi kesan negatif kepada kesihatan? Bagaimana tanaman GM dihasilkant? GM adalah teknologi yang melibatkan kemasukan DNA ke dalam genom organisma. Ia perlu melalui proses yang dikenali sebagai kejuruteraan genetik dan memperkenalkan transgen menjadi genom tumbuhan. Untuk menghasilkan tanaman GM, DNA baru dipindahkan ke sel tumbuhan. Sel-sel kemudian di kultur mengguna kaedah kultur tisu dan ia dikembangkan menjadi tumbuhan. Benih yang dihasilkan oleh tumbuhan ini akan mewarisi DNA baru. Pengubahsuaian genetik tumbuhan melibatkan penambahan spesifikasi DNA khusus ke dalam genom tumbuhan yang memberikan ciri-ciri baru atau berbeza. Ini termasuk mengubah cara pertumbuhan pokok, menjadikan ia tahan terhadap penyakit tertentu, mengubah warna buah dan sebagainya. DNA baru menjadi sebahagian daripada genom tumbuhan GM yang dihasilkan oleh tumbuhan ini. Kaedah ini tidak menyebabkan kegagalan dalam proses normal dalam tumbesaran tumbuhan, malah ia juga tidak menyebabkan terhasilnya bahan toksik atau bahan merbahayakesihatan yang dikeluarkan oleh tumbuhan tersebut sebagaimana yang di sebarkan oleh segelintir golongan. Selepas produk makanan GM diperkenalkan di Amerika Syarikat beberapa dekad yang lalu, segelintir orang awam telah melaporkan kesan toksik yang disebabkan oleh GM. Kumpulan anti- GMO dari IRT (Institute for Responsible Technology), USA telah melaporkan bahawa tikus yang memakan makanan kentang GM selama 10 hari menjejaskan hampir setiap sistem organ. IRT menyatakan bahawa ketoksikan adalah hasil daripada teknik GM dan bukan kepada kes spesifik kesihatan. Mereka mendakwa proses penghasilan makanan GM ini menyebabkan ia menjadi toksik dan dengan itu semua GM adalah risiko tinggi dan memberi kesan negatif kepada kesihatan Pakar saintis telah mencari kesahihan pernyataan yang dikeluarkan oleh IRT. Mereka membuat kajian di US dan seluruh dunia berusaha mencari kebenaran tentang kemungkinan keracunan yang disebabkan oleh tanaman GM. Untuk tujuan ini, banyak jenis tanaman GM telah diuji dan sehingga kini tiada bukti yang sahih bahawa tanaman GM menyebabkan keracunan organ atau kesan kesihatan 5
yang buruk. Satu contoh adalah kajian yang dijalankan ke atas sejenis kentang GM yang diubah suai secara genetik untuk mengandungi gen Bar. Produk gen Bar adalah enzim yang boleh menyahtoksik herbisida dan dengan itu melindungi kentang daripada rawatan racun herba. Kajian yang mendalam telah dibuat keatas kentang GM bagi mendapat kesimpulan samaada ia memberi kesan buruk kepada kesihatan pengguna seperti yang dinyatakan oleh IRT. Sekumpulan saintis di Institut Penyelidikan Toksikologi Kebangsaan di Seoul, Korea memberi tikus dengan makanan kentang GM dan bukan GM (Rhee et al, 2005). Pemeriksaan histopatologi organ-organ pembiakan, hati, buah pinggang, dan limpa tidak menunjukkan perbezaan antara tikus yang memakan kentang GMO dan bukan-GMO. Kumpulan saintis yang berasingan telah menemui hasil yang sama untuk tomato GM dan lada manis GM, Mereka memberi tikus lebih daripada 7,000 kali penggunaan harian selama 30 hari dan memantau kesihatan mereka secara keseluruhan (Chen et al, 2003). Keputusan histopatologi menunjukkan tiada perbezaan di dalam perut, hati, jantung, buah pinggang, limpa, atau organ pembiakan tikus yang makan tanaman GM dan bukan GM. Kumpulan saintis juga telah memantau kesan keracunan keatas beberapa generasi tikus. Ia mengkaji kesan memakan kentang GM terhadap organ organ dan sistem reproduktif dalam masa pendedahan yang lama. Mereka meneliti kesuburan dan tempoh kehamilan tikus yang memakan kentang GM berbanding dengan yang tidak makan GM selama lima generasi. Mereka menganalisis pada berat badan haiwan, tulang, mata, dan perkembangan timus, dan keterlambatan umum. Dalam semua kes, mereka tidak mendapati perbezaan yang ketara antara tikus yang memakan diet kentang GMO dan bukan GMO. Ini menunjukkan bahawa tidak terdapat penumpukan atau warisan ketosikan untuk beberapa generasi. Oleh itu dapat dirumuskan, sSehingga kini tiada data yang sahih yang boleh di bincangkan tentang kesan toksik yang dihasilkan dari produk GM. Isu sekuriti makanan bukan sahaja melibatkan kuantiti pengeluaran makanan tetapi juga akses kepada makanan yang bernutrisi tinggi. Sekuriti makanan memainkan peranan yang sangat penting kepada kesihatan ummah ini berikutan sumbangan sumber tenaga dan menyediakan sumber nutrient perlu (essential nutrients) terutamanya dalam meningkatkan sistem imuniti badan untuk meneruskan kelangsungan hidup (Perez-Massot et al. 2013). Tanaman GM berpotensi untuk meningkatkan kandungan nutrisi dalam makanan ruji terutama di negara membangun dimana kekurangan vitamin tertentu di negara tersebut biasanya disebabkan kekurangan akses kepada makanan bernutrisi tinggi. Tanaman padi GM iaitu padi 'Golden Rice'yang dibangunkan oleh IRRI merupakan padi terubahsuai genetik yang telah diperkayakan dengan pro vitamin A dimana simptom kekurangan vitamin ini sangat ketara di kalangan penduduk di negara-negara miskin yang menjadikan beras sebagai makanan ruji mereka. Kekurangan vitamin ini bukan sahaja menyebabkan kehilangan penglihatan tetapi juga mendedahkan mereka kepada penyakit berkaitan saluran pernafasan dan pemakanan. 6
Melalui analisis unjuran yang dijalankan di India terhadap padi 'Golden Rice, padi ini dijangka dapat menyelamatkan seramai 40,000 orang penduduk di India daripada kematian dan kehilangan penglihatan (Potrykus, 2010). Di Filipina, melalui kajian senario yang dijalankan, padi Golden Rice ini dijangka mampu mengatasi masalah kekurangan vitamin ini di negara tersebut dengan memberikan faedah sosial di antara US$16-US$88 juta setahun (Zimmerman et al, 2004). Menurut Thomson (2010), sejumlah 1.9-2.8 juta penduduk terutamanya wanita dan kanak-kanak mati disebabkan kekurangan vitamin ini, sementara WHO melaporkan bahawa dalam tahun 2009 dan 2012, sejumlah 190-250 juta kanak-kanak pra-sekolah telah terjejas perkembangannya akibat kekurangan vitamin ini di seluruh dunia. Penghasilan pro vitamin A di dalam tanaman padi tidak boleh dicapai melalui pembiakbakaan melalui kaedah konvensional. Dengan penghasilan dan pengkomersialan padi 'Golden Rice' ini, ianya diharapkan dapat membantu menghasilkan makanan ruji yang bernutrisi tinggi di kawasan penduduk yang terlibat. Persoalan juga timbul berkaitan dengan perubahan gen atau mutasi yang disebabkan oleh pemakanan dari sumber GMO. Kumpulan penyelidikan dari Makmal Kebangsaan Kejuruteraan Protein dan Kejuruteraan Genetik Tanaman di Beijing, China membuat ujian Ames kepada tomato GM dan jagung GM (Brake, 2004). Tomato dan jagung GM mengungkapkan protein kot virus mozek tikus virus (CMV). Hasil kajian menunjukkan tiada hubungan antara tomato GM atau jagung dan mutasi. Mereka mengulangi analisis mereka menggunakan dua kaedah tambahan untuk menganalisis mutagenisiti pada tikus dan mendapat hasil yang sama. Dengan itu, DNA dari tanaman GM tidak menyebabkan peningkatan mutasi pada pengguna. Kedua-dua DNA GM dan bukan GM tidak menunjukkan berlaku sebarang mutasi. Persoalan kepada pernyataan 'adakah terdapat sebab-sebab tertentu untuk mempercayai bahawa tanaman atau produk GM mungkin berbahaya apabila dimakan?' Dari kajian yang dibuat, kehadiran urutan DNA asing dalam makanan tidak menimbulkan risiko kepada kesihatan manusia. Semua makanan mengandungi sejumlah besar DNA dan RNA yang dimakan setiap hari adalah dalam lingkungan 0.1-1.0 g. Timbul kebimbangan kemungkinan bahawa protein yang dihasilkan oleh transgene mungkin toksik. Ini akan berlaku jika transgene dikodkan untuk toksin yang kemudian diserap secara sistematik oleh perumah. Walau bagaimanapun, potensi toksisiti protein yang dinyatakan dalam makanan GM adalah komponen penting dalam penilaian keselamatan yang perlu dilakukan. Kesan alergenik untuk produk gen novel adalah satu lagi kebimbangan yang sering dinyatakan. Umum mengetahui bahawa alahan kepada makanan bukan GM seperti buah-buahan yang lembut, 7
kentang dan soya sangat meluas dan isu disini bukan lah berkaitan dengan teknologi GM sahaja. Jenis tanaman baru yang dihasilkan oleh pembiakan konvensional atau teknik GM kedua-duanya mempunyai potensi untuk menjadi alergenik. Kebimbangan mengenai topik ini berkaitan dengan dua faktor; kemungkinan bahawa gen dari alergen yang diketahui mungkin dimasukkan ke dalam tanaman yang tidak biasanya dikaitkan dengan alergenisiti dan kemungkinan mewujudkan alergen baru, tidak diketahui sama ada memasukkan gen novel ke dalam tanaman atau mengubah ekspresi protein endogen. Ujian keatas model haiwan dalam menilai sebarang risiko yang ditimbulkan oleh penyedutan serbuk sari dan debu GM menunjukkan tidak ada alahan yang dikaitkan dengan serbuk GM yang berkembang secara komersial setakat ini (Suzie et al, 2008). Cabaran dalam penghasilan produk GM Isu berkaitan potensi dan risiko tanaman dan produk GM sering diperkatakan sejak sejak pertengahan tahun 1990an. Di Malaysia, isu penerimaan produk hasilan GM ini belum begitu meluas diperkatakan ataupun dipersoalkan. Majoriti pengguna di Malaysia tidak mengetahui bahawa mereka memang sudah biasa mengkonsumsi makanan berasaskan GM seperti kacang soya. Terdapat peningkatan sekatan dan pengharaman import produk GM di beberapa tempat di Eropah dan beberapa negara lain di dunia akibat kepentingan politik dan perdagangan. Beberapa buah negara yang menerima produk GM dan membenarkan penanaman tanaman GM mengenakan peraturan-peraturan ketat mengikut undang-undang dan akta biokeselamatan negara masing-masing (Dibden et al. 2013). Peraturan ini secara tidak langsung telah meningkatkan kos dan mencetuskan kebimbangan kepada pengguna telah memperlahankan inovasi teknologi ini. Dasar Pertanian Negara Malaysia menggalakkan penggunaan teknologi termasuk teknologi GM yang dapat membantu petani menghasilkan makanan yang lebih mampan dalam keadaan sumber yang semakin berkurangan. Di Malaysia, proses penghasilan, penanaman, penggunaan dan kemasukan organisma dan tumbuhan berasaskan GM sama ada di dalam atau ke luar negara adalah dikawal ketat oleh undang-undang Malaysia di bawah Akta Biokeselamatan (2007) dan Peraturan-Peraturan Biokeselamatan (2010). Faktor politik dan proses penyaringan biokeselamatan yang ketat adalah antara faktor yang menyekat penggunaan sepenuhnya manafaat tanaman GM oleh negara-negara membangun (Paarlberg 2002). Selain daripada itu, desakan terhadap negara yang mengeksport tanaman GM untuk mengasingkannya daripada tanaman bukan GM dan keperluan untuk mengesan dan mengenalpasti tanaman GM yang dibawa masuk sebagai bahan import turut meningkatkan kos kepada pengguna. Ini merupakan sebahagian daripada isu dan cabaran yang perlu ditangani oleh teknologi GM. Diantara cabaran utama penggunaan teknologi GM adalah kos penghasilan produk GM yang tinggi. Hak harta intelek yang bertujuan untuk melindungi hak eksklusif suatu tanaman atau proses penghasilan tanaman GM telah menjadikan teknologi ini sesuatu yang mahal. Paten dan hak harta 8
intelek, selain boleh melambatkan proses pengkomersialan produk GM turut menyebabkan kawalan monopoli. Biji benih yang dahulunya dianggap sebagai produk komoditi akan menjadi produk khas dan terkawal akibat proses pengubahsuaian genetik dan hanya dimonopoli oleh syarikat atau individu tertentu sahaja. Pelabelan GM telah diperkenalkan supaya pengguna dapat membezakan produk GM dan juga sebagai hak dan pilihan untuk mereka memilih menggunakan produk GM atau sebaliknya. sekiranya wujud pilihan, orang ramai pada kebiasaannya tidak akan mengambil makanan yang dikaitkan dengan isu atau persepsi negatif. Makanan atau produk GM yang seringkali di salah erti dan dilabel sebagai negatif berkemungkinan tidak akan diterima oleh pengguna kerana mereka menganggap label makanan GM sebagai amaran bahawa produk tersebut tidak selamat untuk digunakan. Syarikat-syarikat yang mempunyai kawalan monopoli ke atas tumbuhan terubahsuai genetik pula di dominasi oleh beberapa buah syarikat-syarikat swasta yang berpengaruh dan mempunyai sumber kewangan yang kukuh berbanding dengan pekebun atau petani yang menanam secara kecil-kecilan di seluruh dunia (Uzogara et al. 2000). Rumusan dan kesimpulan Selepas lebih daripada 20 tahun pemantauan oleh negara-negara dan penyelidik di seluruh dunia berkaitan kecurigaan kesan-kesan GMO terhadap kesihatan penduduk dunia. Dari banyak data kajian yang ditunjukkan maka dapat disimpul bahawa GM telah didapati tidak menunjukkan ketoksikan kepada manusia. Walaupun setiap produk baru memerlukan analisis yang teliti dan penilaian terhadap keselamatan, ternyata bahawa GM tidak mungkin lebih berbahaya daripada sumber makanan yang dihasilkan dari bukan GMO. Keduanya adalah sama dan tidak memudaratkan kepada kesihatan sejagat jika digunakan menggunakan kaedah dan prosedur yang betul. Walaupun terdapat banyak sebab penentangan terhadap penggunaan GM di seluruh dunia, keputusan analisis telah membuktikan bahawa idea menangani kebuluran melalui tumbuhan GM tidak menyusut seperti yang dijangkakan. Kebanyakkan negara-negara yang boleh memanfaatkan kelebihan GM berbanding bukan GM paling banyak mendapat keuntungan dari perlaksanaan teknologi moden ini. Penerimaan produk hasilan GM, isu produk yang tidak selamat kepada kesihatan dan kesedaran awam berkaitan teknologi dari proses bioteknologi moden ini perlu dipertingkatkan lagi. Golongan sasaran utama yang perlu diberi kesedaran ini ialah golongan petani dan peladang kerana antara sumber ekonomi utama negara adalah pertanian. Dalam usaha memberi kesedaran kepada golongan sasaran, maklumat yang jelas dan mudah difahami adalah sangat penting dalam menentukan penerimaan. Komunikasi yang berkesan sangat penting dalam usaha memperkenalkan bioteknologi pertanian moden dan mendidik masyarakat agar teknologi dan produk yang diperkenalkan dapat diterima oleh masyarakat dengan lebih mudah. Penerimaan masyarakat terhadap sesuatu produk bergantung kepada kefahaman dan keselamatan produk tersebut. Komunikasi yang tidak cekap menyebabkan kurangnya penerimaan dan pemahaman masyarakat terhadap bioteknologi moden ini. Penekanan perlu 9
diperkukuhkan kearah penjelasan bahawa penggunan teknologi GM mampu memberi keseimbangan di antara manfaat maksimum penggunaan bioteknologi moden disamping meminimakan kemungkinan risiko terhadap persekitaran dan kesihatan. Rujukan Brake D. G., R. Thaler, and D. P. Evenson, "Evaluation of Bt (Bacillus thuringiensis) Corn on Mouse Testicular Development by Dual Parameter Flow Cytometry," J. Agric. Food Chem., vol. 52, no. 7, pp. 2097-2102, 2004. Brookes, G and Barfoot, P (2014). Key global environmental impacts of genetically modified (GM) crop use 1996-2012. GM Crops & Food: Biotechnology in Agriculture and the Food Chain, 5:149-160, DOI: 10.4161/gmcr.28449 Christou P, Twyman RM (2004) The potential of genetically enhanced plants to address food security. Nutr. Res. Rev 17:23-42 Cohen JI, Paarlberg R. (2004). Unlocking crop biotechnology in developing countries-a report from the field. World Dev 2004 32:1563-1577. Chen, Z. L. H. Gu, Y. Li, Y. Su, P. Wu, Z. Jiang, X. Ming, J. Tian, N. Pan, and L. J. Qu, "Safety assessment for genetically modified sweet pepper and tomato," Toxicology, vol. 188, no. 2-3, pp. 297-307, 2003. Dibden J., Gibbs D., Cocklin C. 2013 Framing GM crops as a food security solution. Journal of Rural Studies. 29: 59- 70 FAO (2006). Food Security. FAO Policy Brief, June 2006, Issue 2. Finger et al. (2011). A Meta analysis on farm-level costs and benefits of GM Crops. Sustainability 2011, 3, 743-762; doi:10.3390/su3050743 Frewera, L., Lassenb, J., Kettlitzc, B., Scholdererd, J., Beekmane, V., Berdalf K.G. 2004. Societal aspects of genetically modified foods. Food and Chemical Toxicology 42: 1181-1193 Gerland et al (2014). World population stabilization unlikely this century. Science 346: 234-237 DOI: 10.1126/science.1257469 Hossein A. & Peter Ho. 2010. Genetically modified and organic crops in developing countries: A review of options for food security. Biotechnology Advances 28: 160-168 ISAAA Briefs (2014). Brief 49. Global status of commercialized biotech/GM crops: 2014 JAKIM. 1999. Himpunan Minit Muzakarah Khas Jawatankuasa Fatwa Majlis Kebangsaan Bagi Hal Ehwal Ugama Islam Malaysia. Kuala Lumpur: Jabatan Kemajuan Islam Malaysia. James, C (2014). Global status of commercialized biotech/GM crops: 2014. ISAAA Brief No. 49. Ithaca. NY. Latifah Amin. (2007). Public attitude towards modern biotechnology in Malaysia: A study in the Klang Valley region. Thesis submitted in fulfillment for the degree of doctor of philosophy. Pusat Pengajian Siswazah. Universiti Kebangsaan Malaysia. Lim Li Ling. (2009). GE Food and Agriculture: Safe and Sustainable for Malaysia? Slaid. Kuala Lumpur: Third World Network. Pendekatan Islam Dalam Menangani Percanggahan Manfaat Dan Risiko Bioteknologi moden tumbuhan. Jurnal Hadhari 3 (2): 1-22. Paarlberg RL. 2002. The real threat to GM crops in poor countries: consumer and policy resistance to GM foods in rich countries. Food Policy; 27:247-50. Potrykus, I. (2010). Lessons from the 'Humanitarian Golden Rice' project: Regulation prevents development of public good genetically engineered crop products . New Biotechnology 27: 466- 472 Qaim, M and Kouser, S (2013).) Genetically Modified Crops and Food Security. PLoS ONE 8(6): e64879. doi:10.1371/journal.pone.0064879 10
Rhee G. S., D. H. Cho, Y. H. Won, J. H. Seok, S. S. Kim, S. J. Kwack, R. Da Lee, S. Y. Chae, J. W. Kim, B. M. Lee, K. L. Park, and K. S. Choi, "Multigeneration reproductive and developmental toxicity study of bar gene inserted into genetically modified potato on rats.," J. Toxicol. Environ. Health. A, vol. 68, no. 23-24, pp. 2263-2276, 2005. Stella G. Uzogara.2000. The impact of genetic modification of human foods in the 21st century: A review. Biotechnology Advances 18:179-206. Subramaniam et al. (2010). The impact of Bt cotton on poor households in rural India. Journal of Development Studies pp. 295-311. Suzie Key, Julian K-C Ma, and Pascal MW DrakeGenetically modified plants and human health. Journal of the royal society medicine. 2008. 101(6):290-298 Thomson, J. A. (2010). Research needs to improve agricultural productivity and food quality, with emphasis on biotechnology. The Journal of Nutrition, 132 : 3441S-3442S. Thirtle et al. (2003). Can GM-technologies help the poor? The impact of Bt cotton in the Makhathini flats of KwaZulu-Natal. World Dev 31: 717-32. Tonukari, N. J., and Omotor, D. G (2010). Biotechnology and food security in developing countries. Biotechnology and Molecular Biology Reviews. 5: 13-23. Zimmermann, R., & Qaim, M. (2004). Potential health benefits of golden rice: A Philippine case study. Food Policy, 29: 147-168. doi:10.1016/j.foodpol.2004.03.001 11